Read and Write application parameters in XML - CodeProject 12,358,696 members (61,355 online)
Nithin Last Visit: 31-Dec-99 18:00 Last Update: 30-Jun-16 13:08Refresh1 Roetine kweek orde en karakter - Voelgoed
Tuis Oulike Ma OUERSKAP kenner Roetine kweek orde en karakter
Dis gewone take soos tande borsel en huiswerk doen wat ’n ma grys hare gee as Boeta bly uitstel, veral as almal in die huis ’n bedrywige program het.
Mense is geneig om weg te skram van roetine af, nogtans het ons almal sekere vaste gewoontes. Ons staan op, trek aan, eet en borsel tande. Jy verrig take of aktiwiteite op dieselfde manier en op min of meer dieselfde tyd van die dag.
My man sit byvoorbeeld elke dag sy sleutel, beursie en selfoon op presies dieselfde plek neer. Dit beteken dat hy nooit hoef rond te skarrel op soek daarna nie. Hierdie goeie gewoonte is deel van sy daaglikse roetine en maak beslis sy lewe makliker. Ek aan die ander kant moet omtrent die huis omkeer om my motorsleutel of selfoon te kry voor ek in die pad kan val.
Sorg vir struktuur en voorspelbaarheid
As dagtake ’n stryd is, wees streng met vaste reëls en strukture. Dit herinner jou kinders aan wat hulle moet doen en gee ook ’n vaste vorm aan hulle dag. Dit laat hulle veilig voel.
Deur dit te doen maak jy die wêreld vir hulle baie meer voorspelbaar. Die lei daartoe dat hulle veilig voel en verandering makliker kan hanteer. Om dinge op dieselfde manier en op dieselfde tyd te doen verminder die kanse op opstandigheid of magspeletjies met jou.
Jou kind sal nie vir jou kwaad word omdat dit nou tyd is om op te hou speel of TV te kyk nie. Hy weet dit is nou badtyd. Met ander woorde, dit is die herhaling van die taak wat die opdrag gee en jou kind se gedrag bepaal, nie net jy as ouer nie.
Kweek lewensvaardighede van kleins af
Dit is belangrik om ’n vaste oggend- en ’n streng aandroetine vir kinders in te stel. Namate kinders ouer word, word die goeie gedrag deel van hoe hulle die dag aanpak. Hulle hoef nie eers daaroor te dink nie. Dit gee ouers die tyd en ruimte om ander lewensvaardighede in te skerp soos: Hoe pak ek my tas in vir skool môre? Hoe beplan ek wanneer ek moet leer vir die eksamen?
Herhaalde gedrag kweek ook gesonde gewoontes. Hulle leer byvoorbeeld dat dit belangrik is om voor slaaptyd hulle tande te borsel, voor ete hulle hande te was en om daagliks oefening te doen.
Voorspelbare roetine is nie net vir ons kinders belangrik nie, dit hou ook voordele vir ons as ouers in. Wanneer dinge besig raak, kan dit baie help om spanning te verlig en orde te skep as almal presies weet wat hulle moet doen en wat van hulle verwag word. Ek het ’n vriendin wat elke Sondagaand die komende week se etes beplan. Dit maak nie net haar inkopies makliker nie, maar verminder die druk om op die nippertjie aan ’n voedsame maaltyd te dink om vir haar gesin voor te sit.
Bou karakter met vaste patrone in die gesin
Wanneer roetine nie net oor oggend- en aandtake en dagtake gaan nie, maar ook gewoontes en vaardighede insluit wat kinders gekoester laat voel, gee ons betekenis daaraan. Dit is die dinge wat julle as gesin saam doen wat uniek is en wat net julle doen.
Dink net hoe gesellig dit rondom ’n eetkamertafel is of wanneer julle kies om in die winter Vrydagaande bordspeletjies voor die kaggel te speel, of om saam te gaan stap. Maak dit byvoorbeeld ’n instelling dat jou kind op sy verjaarsdag mag kies wat hy vir ete wil hê. Of miskien het julle ’n unieke handdruk of ’n spesiale oogknip wanneer jy jou kind by die skool aflaai. Kinders voel veilig en geborge as hierdie rituele doelgerig in ons gesinstyd ingebou word.
Gebruik vaste patrone om chaos uit te skakel en gehoorsaamheid in te oefen. Ek daag jou uit om koesterende gewoontes in jou gesin te vestig, terwyl ek hard probeer om elke dag my handsak, selfoon en sonbril op dieselfde plek neer te sit. As ek daardie goeie gewoonte kan aanleer, weet ek sal my lewe baie makliker wees.
Vorige artikelOntkleedanseresse by begrafnisse
Volgende artikelWen Beaucience Natural Day Cream met SPF15